**MINISTERSTVO ZDRAVOTNÍCTVA SLOVENSKEJ REPUBLIKY**

**sekcia európskych programov a projektov**

**O z n a m**

**Odporúčanie MZ SR V SÚVISLOSTI S VyhlASOVANÍM verejného obstarávania**

**pre všetkých oprávnených žiadateľov nenávratného finančného príspevku výziev IROP-PO2-ŠC212-2018-33, IROP-PO2-ŠC212-2019-42, IROP-PO2-ŠC212-2019-43**

Podľa podmienky č. 29 *Časová oprávnenosť realizácie projektu*, *bod b) vyhlásenie verejného obstarávania na stavbu*, musí mať žiadateľ nenávratného finančného príspevku (ďalej len „NFP“) vyhlásené verejné obstarávanie na stavbu ešte pred vydaním rozhodnutia k žiadosti o NFP. Splnenie tejto podmienky žiadateľ preukazuje na základe výzvy na preukázanie splnenia podmienky poskytnutia príspevku, ktorá bude žiadateľovi zaslaná pred vydaním rozhodnutia k žiadosti o NFP v súlade s podmienkami výzvy na predkladanie žiadosti o NFP.

V súvislosti s prípravou súťažných podkladov na vyhlasované verejné obstarávanie na stavebné práce, ktorých súčasťou sú v zmysle § 42 odsek 11 zákona č. 343/2015 Z. z. o verejnom obstarávaní v znení neskorších predpisov aj obchodné podmienky, žiadateľovi odporúčame, pri vypracovaní súťažných podkladov a po zohľadnení všetkých ekonomicko-finančných, technických a iných okolností realizácie stavby, zvážiť *stanovenie čo najkratšieho priebežného fakturačného obdobia za vykonané stavebné práce, minimálne v dvojmesačnom intervale.*

Účelom tohto opatrenia je plynulejšia a rýchlejšia realizácia projektu, plnenie plánu čerpania štrukturálnych fondov a v neposlednom rade eliminácia rizika druhotnej platobnej neschopnosti subdodávateľov a zabezpečenie plynulosti toku finančných prostriedkov.

V prípade, ak už ku dňu doručenia tohto listu resp. zverejnenia tohto oznamu v aktualitách na internetovej stránke <http://www.mpsr.sk/index.php?navID=374> máte už verejné obstarávanie vyhlásené, považujte toto odporúčanie za bezpredmetné.

Nezohľadnenie tohto odporúčania žiadateľom nemá a nebude mať žiaden vplyv na proces a výsledky konania o žiadosti a ani na ďalšie rozhodovacie postupy pri implementácii schválených projektov.